Frater Hugo, miseratione divina Lingon. episcopus, universis presentes litteras inspecturis, salutem in Domino. Noverit universitas vestra quod nobilis mulier Agnes, vidua, relicta defuncti Wiardi de Buxeyo, militis, dedit et concessit pura et spontanea voluntate in puram et perpetuam elemosinam, Deo et ecclesie Beate-Marie Molismensi, quicquid habebat et possidebat apud Collannum, in hominibus et feminis, et in justicia, in censibus, pratis, pasquis, aquis, nemoribus, domibus, planis, terris, terciis, costumis et corveiis, nichil omnino sibi aut heredibus suis in dicta villa de Collanno, aut in finagio ejusdem, retinens. Item, predicta domina dicte ecclesie contulit duas pecias vinearum sitas in finagio de Flayo, quasi in via qua tenditur de Collanno ad Chicheyum. Hec omnia et singula dedit predicta domina supradicte ecclesie in perpetuum tenenda et possidenda, et de predictis se devestivit et investivit abbatem et monachos ecclesie supradicte, et juravit super sancta Dei evangelia se dictam donationem tenere in perpetuum, et observare firmiter, bona fide, et nunquam per se aut per alium contra venire. Renuncians super hoc specialiter et generaliter omni juri et actioni que sibi aut suis heredibus in predictis aliquatenus competebant aut competere poterant in futurum. Hanc donationem laudaverunt Galterus de Buxeyo, miles, filius dicte Agnetis, et domina Dameruns, soror ejusdem Galteri, heredes dicte Agnetis; renunciantes omni juri quod sibi aut suis competebat aut competere poterat in predictis. Supradicti, autem, abbas et conventus in recompensationem donationis predicte dicte Agneti dederunt in pecunia numerata trecentas libras Pruvinenses, et ad vitam suam eidem concesserunt tenere domum illam in qua nunc habitat, ac cum orto suo et porprisio; - Item, ortum situm ibi prope et duas vineas supradictas. - Item eidem domine ad vitam suam dederunt tenendum et percipiendum in granchia prioris de Collano, unum modium bladi, cujus medietas erit frumenti et alia medietas ordei erit. - Item unum quartum feni et unum quartum straminis a dicto priore, dum vixerit, percipiet annuatim. Que omnia supradicta dicte Agneti concessa, post ejus obitum, ad abbatiam et conventum Molism. et eorum ecclesiam, sine alicujus reclamatione, libere revertentur. Hec, autem, omnia et singula supradicta, sicut superius sunt expressa, promisit utraque pars firmiter observare et nunquam contravenire. Ut, autem, ista rata et firma permaneant, presentibus litteris, ad instanciam et requestam dictarum parcium, sigillum nostrum duximus apponendum. Actum, anno Domini millesimo ducentesimo quadragesimo-octavo.